ประชาชนพอใจบริการศูนย์ดำรงธรรม (ส่วนหน้า) ของ ครม.นอกสถานที่ อย่างเป็นทางการ จังหวัดชุมพร
ประชาชนที่มาร้องทุกข์ต่อนายกรัฐมนตรี พอใจในบริการของศูนย์ดำรงธรรม (ส่วนหน้า) ในช่วงการประชุมคณะรัฐมนตรีอย่างเป็นทางการนอกสถานที่ จังหวัดชุมพร หลังจากสำนักนายกรัฐมนตรี ร่วมกับผู้แทนจาก 43 กรม รอรับเรื่องร้องทุกข์  ณ สถาบันเทคโนโลยีพระจอมเกล้าเจ้าคุณทหารลาดกระบัง วิทยาเขตชุมพรเขตร อุดมศักดิ์ ตำบลชุมโค อำเภอปะทิว จังหวัดชุมพร ซึ่งมีประชาชนพื้นที่จังหวัดชุมพรและใกล้เคียง เข้ามายื่นเรื่องร้องทุกข์ 
นายสุรินทร์ นางวาสนา สว่างอารมณ์ สองสามีภรรยา เข้าร้องเรียนขอความเห็นใจจากนายกรัฐมนตรีและหน่วยงานที่เกี่ยวข้อง เพราะต้องการได้ที่ทำกินที่ถูกต้องตามกฎหมาย เนื่องจากปัจจุบันได้อาศัยอยู่ในพื้นที่ป่าสงวน ใกล้กับสถาบันเทคโนโลยีพระจอมเกล้าเจ้าคุณทหารลาดกระบัง วิทยาเขตชุมพรเขตรอุดมศักดิ์ มากว่า 8 ปี ในเนื้อที่ 4 ไร่ โดยซื้อต่อจากเจ้าของเดิม ในราคา 590,000 บาท แต่ต้องการความมั่นคง จึงขอความช่วยเหลือจากนายกรัฐมนตรี ในการจัดสรรที่ทำกิน เบื้องต้นผู้แทนกระทรวงทรัพยากรธรรมชาติและสิ่งแวดล้อม ได้รับเรื่องไปดำเนินการ โดยจะมีการตั้งคณะทำงานระดับจังหวัดเข้าตรวจสอบพื้นที่ ว่าจะเข้าข่ายที่จะสามารถจัดสรรที่ดินทำกินให้แก่ประชาชนได้หรือไม่ เนื่องจากที่ดินดังกล่าวซึ่งเป็นป่าสงวน เนื้อที่ 4,900 ไร่ กระทรวงทรัพยากรธรรมชาติและสิ่งแวดล้อม ได้อนุญาตให้ทางจังหวัดชุมพร ดำเนินการสร้างสนามบิน ไปแล้ว 2,200 ไร่ ส่วนพื้นที่ที่เหลือได้ถูกชาวบ้านเข้าไปอาศัยและทำกิน

อย่างไรก็ตาม จนถึงขณะนี้มีประชาชนมาร้องทุกข์ร้องเรียน ที่ศูนย์ดำรงธรรม (ส่วนหน้า) ตั้งแต่วันที่ 20 สิงหาคมจนถึงขณะนี้ รวม 58 เรื่อง โดยสำนักงานปลัดสำนักนายกรัฐมนตรี รับไปดำเนินการ 5 เรื่อง และหน่วยงานที่เกี่ยวข้องรับไปดำเนินการ 53 เรื่อง